b'\n_START_ARTICLE_\nL\xc3\xadnia 500T\n_START_PARAGRAPH_\nLa l\xc3\xadnia 500T o l\xc3\xadnia Tuzla \xc5\x9eifa mahallesi-Cevizliba\xc4\x9f, m\xc3\xa9s coneguda com a l\xc3\xadnia Tuzla-Cevizliba\xc4\x9f (en turc Tuzla-Cevizliba\xc4\x9f Hatt\xc4\xb1) \xc3\xa9s una l\xc3\xadnia de busos de transport p\xc3\xbablic a Istanbul, notable per cobrir una dist\xc3\xa0ncia de 98 km. La l\xc3\xadnia, que uneix el mahalle \xc5\x9eifa, al districte de Tuzla en la part asi\xc3\xa0tica de la Prov\xc3\xadncia d\'Istanbul, amb Cevizliba\xc4\x9f, al districte de Zeytinburnu a la part europea de la ciutat t\xc3\xa9 75 parades. Aquest viatge, segons l\'\xc4\xb0ETT, l\'administraci\xc3\xb3 municipal de transport p\xc3\xbablic de l\'ajuntament d\'Istanbul, dura uns 150 minuts. Segons altres fonts, el viatge dura 240 minuts. La L\xc3\xadnia 500T va esdevenir m\xc3\xa9s famosa quan el Tuzlaspor de Tuzla, un club de futbol de la PTT 2. Lig, tercera divisi\xc3\xb3 de futbol a Turquia, en protesta per les condicions econ\xc3\xb2miques dels equips d\'aquesta lliga va decidir de viatjar en aquesta l\xc3\xadnia per a anar a l\'Estadi \xc5\x9e\xc3\xbckr\xc3\xbc Saraco\xc4\x9flu de Fenerbah\xc3\xa7e, a Kad\xc4\xb1k\xc3\xb6y, per a disputar el partit de la Copa de Turquia contra el Fenerbah\xc3\xa7e. Nihat Y\xc4\xb1lmaz, jugador de Tuzlaspor, aprofita el viatge en l\xc3\xadnia 500T per a trucar a la n\xc3\xbavia i proposar-li matrimoni. La l\xc3\xadnia 500T que va ser establerta, fa 26 anys, com una l\xc3\xadnia entre Tuzla i Topkap\xc4\xb1 \xc3\xa9s coberta pels autobusos p\xc3\xbablics halk otob\xc3\xbcs\xc3\xbc ("busos del poble" o "busos blaus") no propis de la \xc4\xb0ETT sin\xc3\xb3 d\'inversors privats. La L\xc3\xadnia 500T es considera "llegend\xc3\xa0ria" pels usuaris.'